Folketing
2011-04-05

Vi har nu en fælles operation på brigadeniveau, og det er ca. 5.000 soldater. Der deltager et kompagni fra Danmark, det er 100 mand, og der deltager engelske, estiske, lettiske, litauiske, afghanske og amerikanske styrker. Der er styrker fra otte lande. I løbet af de 8 dage, hvor operationen løber, bliver der i alt taget 50 fanger, 1 af Danmark, og 49 af de andre lande. Så har Danmark i de næste 3, 4 eller 5 år ansvaret for, at samtlige 50 fanger, hvad enten de er taget af Litauen, Afghanistan, Amerika eller England, bliver behandlet i overensstemmelse med reglerne. Det vil sige, at vi skal ud at opsøge dem en gang om måneden osv. osv. Kan hr. Frank Aaen ikke se, at det vil optage sådan halvdelen af de 800 soldaters tid, vi har dernede? Vi har ansvaret for de danske fanger. Det har vi klart taget ansvaret for, og det skal vi også. Dem kontrollerer vi, dem besøger vi, og vi overholder Genèvekonventionen.